Nordjyske Medier vendte sidste år et underskud fra 2009 til et overskud 40,4 mio. kr. før skat. Det er en fremgang på 60 mio. kr. Og det selvom omsætningen dykkede med cirka 30 mio. kr. til 736 mio. kr. Resultatet skyldes primært en reducering af omkostningerne, ifølge adm. direktør og ansv. chefredaktør Per Lyngby. - Fremgangen skyldes en omfattende virksomhedsplan, der har nedbragt omkostningerne betydeligt og forstærket udviklingen af nye digitale aktiviteter og forretningsområder. Desuden har vores distributionsselskab øget indtjeningen på grund af højere omsætning og optimeringer af driften, siger han i en pressemeddelelse. Antallet af medarbejdere er fra 2009 til 2010 faldet med 66 til 624. Nordjyske Stiftstidendes oplag gik 1,1 pct. tilbage fra 2. halvår 2009 til 2010. Læsertallet faldt  med  10.000 læsere til 169.000, ifølge tal fra Gallup og Dansk Oplagskontrol.
Nordjyske Medier opnåede i 2010 et overskud på 40,4 millioner kroner før skat. Oplagstallet for avisen faldt og antallet af medarbejdere reduceret med 66 personer.